Zwischen 1586 und 1633 war Coburg erstmois Residenz und Hauptståd vom selbständigen, eigenstaatlichen Herzogtum Sachsen-Coburg. In dera Phase entstengan in Coburg unta Herzog Johann Casimir a baar Renaissancebauten, de heit no des Stådbuidl prägen. Nåch a Periode vo 1680 bis 1699 unta Herzog Albrecht is Coburg 1735 wieda Residenzståd, desmoi da Herzög vo Sachsen-Coburg-Saalfeld und ab 1826 vo Sachsen-Coburg und Gotha. Anfang vom 19. Jåhrhundert is unta Herzog Ernst I. des  Residenzschloss Ehrenburg nei gstaltet worn. Da Schloßplatz kriagt mit dem neien Hoftheata, de Arkaden und dem erweiterten Hofgarten sei heitigs Ausseng. Wichtig fia de Stådentwicklung war des Jåhr 1858 mit dem erschtn Eisenbahnanschluss mit der Werrabahn. De Eisenbahnverbindung fiahrt unta andam dazua, daß in de folgenden 60 Jåhr Kaiser, Zaren, Kinen und Fiarstn oft zum Bsuach vo eanana Verwandtschaft nåch Coburg kemma san. Unta da Regentschaft und dem Patronat vom liberalen Herzog Ernst II. is de Ståd um 1860  Zentrum da in Vereine organisierten deitschn Nationalbewegung worn. Am 14. November 1918 endt mit am Rücktritt vo Herzog Carl Eduard de Monarchie. In da erschtn freien Voiksabstimmung in Deitschland votiern 1919 üba 88 Prozent da Wähler geng den Zsammaschluß vom Freistaat Coburg mit dem Land Thüringen. Somit kimmt Coburg im foigendn Jåhr zum Freistaat Bayern. Ab 1922 entwickelt si Coburg zu a Hoachburg vom Nationalsozialismus. Schon 1929 kriagt de NSDAP zum erschtn Moi in a deitschn Ståd bei de Stådratswoin de absolute Mehrheit. Coburg verleiht 1932 ois erste deitsche Ståd Adolf Hitler de Ehrnbiargawürde.